На основу Споразума о сарадњи број: 02-014-407/22 од 31.01.2022. године, закљученог између Muslim Aid Association Sarajevo и Општине Теслић и члана 67. Статута општине Теслић („Службени гласник општине Теслић“, број 04/17), начелник општине, доноси:
                                                         
ПРАВИЛНИК
О УТВРЂИВАЊУ УСЛОВА,  КРИТЕРИЈА И ПОСТУПАКА ЗА ОСТВАРИВАЊЕ ПРАВА ЗА ДОДЈЕЛУ ПЛАСТЕНИКА И ОПРЕМЕ У ПРОЈЕКТУ "ЕКОНОМСКО ОСНАЖИВАЊЕ СОЦИЈАЛНО УГРОЖЕНИХ ОСОБА И МЛАДИХ ОСОБА КРОЗ ПРОИЗВОДЊУ ПОВРЋА У ПЛАСТЕНИЦИМА“


1. ОСНОВНЕ ОДРЕДБЕ

Члан 1.

Овим Правилником утврђују се услови, критерији и поступак за остваривање права за додјелу 20 пластеника од 100 м2 са садним/сјеменским материјалом, системом за наводњавање и додатном опремом кроз пројекат „Економско оснаживање социјално угрожених особа и младих особа кроз производњу поврћа у пластеницима“ којим су осигурана донаторска средства од стране невладине организације Muslim Aid Association 40 %, општине Теслић 40 % (осигурана у Буџету општине Теслић за 2022. годину) и властитог учешћа корисника 20 %, а у циљу набавке и додјеле пластеника и опреме, на подручју општине Теслић (у даљем тексту: Пројекат).

Члан 2.

Право на учешће у Пројекту имају  социјално и материјално угрожене особе и младе особе са подручја општине Теслић које посједују властито пољопривредно земљиште или је земљиште у власништву  чланова уже породице по правој линији (мајка, отац, дјед...), као и земљиште уступљено на кориштење или у закуп у непосредној близини стамбеног објекта у којем станују.
Право на додјелу пластеника са додатном опремом немају лица која су добила  донацију из области пољопривреде од опћине, надлежних министарстава, хуманитарних и других организација у задњих три године.  Право учешћа немају чланови уже породице запосленика Muslim Aid Association Sarajevo и општине Теслић.
2. ПРАВА УЧЕШЋА И УСЛОВИ ЗА ДОДЈЕЛУ ПЛАСТЕНИКА 100м2 СА ДОДАТНОМ ОПРЕМОМ, СИСТЕМОМ ЗА НАВОДЊАВАЊЕ, САДНИМ И СЈЕМЕНСКИМ МАТЕРИЈАЛОМ

Члан 3.

Подносилац пријаве  треба да испуњава сљедеће услове:
· да је незапослена особа или особа са минималним примањима или млада особа у доби од 18 до 35 година, са пребивалиштем на подручју општине Теслић;
· да укупна примања по члану домаћинства нису већа од 300 КМ;
· да је подносилац захтјева или члан уже породице власник или посједник пољопривредног земљишта погодног за пластеничку производњу или да је пољопривредно земљиште погодно за пластеничку производњу узето на кориштење или у закуп и да се исто налази у непосредној близини стамбеног објекта у којем станују;
· да постоји могућност наводњавања пластеника;
· да у тренутку пријаве за учешће у овом пројекту нема више од 100 м² пластеника у свом посједу или посједу ужег члана домаћинства;
· да ће суфинансирати 20% (630,00 КМ) од набавне цијене пластеника са додатном опремом;
· да обавезно присуствује едукацији из области пластеничке производње у трајању од два дана;
· да у посљедње три године није остваривао-ла право на донацију у механизацији и опреми за пољопривредну производњу, од општине/града, надлежних министарстава, хуманитарних и других организација;
· да ће додијељени пластеник задржати у власништву најмање 3 године од потписивања уговора.


3. КРИТЕРИЈИ ЗА БОДОВАЊЕ ПОДНОСИОЦА ЗАХТЈЕВА

Члан 4.

Критерији за бодовање подносиоца захтјева:
а) Погодност пољопривредног земљишта за пластеничку производњу и могућност наводњавања (утврђује Комисија за додјелу пластеника на лицу мјеста)    1-3 бода,
1. слаби услови (велики нагиб-преко 10о, удаљеност од куће више од 500 м али не више од 1000 м, парцела врло мало осунчана)                   1 бод,   

2. добри услови (релативно велики нагиб, до 10о, удаљеност од куће до 500м, парцела реалтивно добро осунчана)                                          2 бода,
3. јако добри услови (благ нагиб,  до 5о, удаљеност од куће до 200, добар приступ, парцела осунчана)                                                                        3 бода.

Напомена:
 Кандидати код којих се на терену утврди да парцеле не испуњавају горе наведене погодности или немају могућности за наводњавање пластеника или су подложне  јаким ударима вјетра неће се бодовати, те се њихове пријаве неће узети у разматрање. Такође, уколико је пластеник удаљен од куће путном комуникацијом више од 1000 м кандидат ће бити изузет из даље селекције. За парцеле за које комисија утврди да нису погодне за пластеничку производњу (изломљен терен, физичка препрека за поставку пластеника, неадекватно земљиште, непољопривредна парцела, подложност јаким ударима вјетра), кандидат се у даљем поступку Јавног позива неће бодовати и биће елиминисан.
б) Додатни бодови по основу припадности једној од доле наведених категорија:
-  подносилац захтјева незапослен                                                                                         4 бода,
-  за сваког пунољетног незапосленог члана породице, који се налази на евиденцији          незапослених особа Бироа за запошљавање                                                                         1 бод
-  за сваког издржаваног члана породице (незапослене особе које се не налазе на  евиденцији незапослених особа на Бироу за запошљавање - домаћице, дјеца, ученици и сл.)                                                                                                                                  1 бод
-  подносилац захтјева млада особа животне доби до 35 година                               4 бода
-  ако је подносилац захтјева самохрани родитељ                                                            3 бода
- ако је подносилац захтјева или ужи члан домаћинства (дијете или брачни друг) особа са инвалидитетом                                                                                                           3 бода.
 ц)  Укупан приход домаћинства:
· без примања                                                                                                                 6 бодова
·  ако су примања по члану домаћинства од 0,01 КМ до 100,00 КМ              4 бода
·  ако су примања по члану домаћинства од 100,01КМ до 150,00 КМ           3 бода
·  ако су примања по члану домаћинства  од 150,01 КМ до 200,00 КМ         2 бода
· ако су примања по члану домаћинства  од 200,00 КМ до 300,00 КМ           1 бод
· ако су примања по члану домаћинства преко 300,00 КМ                            0 бодова.
д) Социјални аспект (стање на терену, имовно стање, општи дојам и сл.) од 0 - 7   бода (утврђује комисија за додјелу пластеника изласком на терен).

Када кандидати при бодовању имају исти број бодова,  предност ће имати  кандидати који имају статус младе особе,  након тога вишечлане породице и већи број незапослених у породици.

4.ПОТРЕБНА ДОКУМЕНТАЦИЈА

Члан 5.
Подносиоци захтјева требају приложити сљедећу документацију:
1. Апликацијски формулар за пријаву на Јавни позив преузима се у шалтер Сали Општине Теслић;
2. Потврда о пребивалишту (ЦИПС пријава) или овјерена копија личне карте;
3. Овјерена кућна листа;
4. Доказ о незапослености свих пунољетних чланова заједничког домаћинства издат од Бироа за запошљавање, а за лица која се не воде на евиденцији копија здравствене књижице овјерена изјава којом се гарантује да је лице незапослено;
5. Потврде из школе/факултета (овјера текућег семестра у индексу или потврда о похађању за студент; за ученике могуће копија прве стране ђачке књижице) за дјецу/издржаване чланове домаћинства (за дјецу предшколског узраста приложити родни лист);
6. Увјерење или други доказ о висини прихода за сваког запосленог члана домаћинства са кућне листе (за пензионере посљедњи чек од пензије или потврда издата од банке);
7. Власништво или посјед над парцелом која се намјерава користити за инсталирање пластеника (копија ЗК извадка или Посједовног листа, као и уговор о закупу/кориштењу парцеле);
8. Доказ да је самохрани родитељ (смртни лист или доказ о разводу брака или други документ којим апликант може доказати да је самохрани родитељ);
9. Доказ да је подносилац захтјева и/или члан домаћинства (дијете, брачни друг сл.) особа са инвалидитетом (потврда или други документ којим се доказује да је члан домаћинства особа са инвалидитетом);
10. Овјерена изјава да у тренутку предаје захтјева за учешће у овом позиву нема више од 100 м2 пластеника у свом посједу или посједу ужег члана домаћинства;
11. Овјерена изјава да ће корисник подстицаја добијени пластеник задржати у власништву најмање 3 године од потписивања Уговора;
12. Овјерена изјава да подносилац захтјева у посљедње 3 године није остварио право на донацију, додјелу или суфинансирање набавке пластеника од опћине/града, министарстава, хуманитарних и других организација;
13. Овјерена изјава да ће суфинансирати 20% од набавне цијене пластеника са додатном опремом (630,00 КМ), те да ће обавезно присуствовати едукацији из области пластеничке производње у трајању од два дана.
Потребна изјава за услове под редним бројевима 10.,11.,12.,13, се подноси на заједничком обрасцу „ИЗЈАВА“,  која се може преузети у шалтер сали општине Теслић.
Уколико се приликом бодовања кандидата утврди недостатак документације из горе наведених ставки, кандидат ће бити елиминисан из даље процедуре одабира за додјелу пластеника.
Комисија задржава право провјере документације уколико сумња у вјеродостојност достављених докумената.

5. ОБЈАВА ЈАВНОГ ПОЗИВА И ИЗБОР КАНДИДАТА

Члан 6.

Општина Теслић објављује Јавни позив за додјелу пластеника.
Јавни позив се објављује на wеб страници општине Теслић  www.opstinateslic.com, те на огласној плочи општине, а биће отворен 15 дана, од дана објаве.
Јавни позив садржи услове и критерије које кандидат мора испуњавати, потребну документацију и крајњи рок за пријаву.  
Избор кандидата за додјелу пластеника врши Комисија на основу услова и критерија из овог Правилника.

Члан 7.

Комисију за одабир корисника за додјелу пластеника са пратећом опремом именује Општински начелник. Комисију за одабир крајњих корисника за додјелу пластеника чине најмање 3 члана од којих су два члана представници Општине Теслић а један члан предстваник Организације Muslim Aid Association Sarajevo.

Задатак Комисије је: 
      -   преглед приспјелих пријава, 
      -   евидентирање кандидата који испуњавају услове из Јавног позива, 
      -   обављање увиђаја на лицу мјеста, 
     -   израда записника о раду и 
      - сачињавање ранг листе корисника на основу утврђених критерија за бодовање,
     
Ранг листа одабраних кандидата се објављује на огласној плочи општине и службеној wеб страници Општине Теслић и доставља Muslim Aid Association Sarajevo на даљу процедуру.
Уколико по јавном позиву не буде довољан број пријављених, 20 или више апликаната, Јавни позив ће бити продужен за додатних 10 дана.

Члан 8.

Између НВО Muslim Aid Association Sarajevo, Општине Теслић и одабраних корисника закључиће се трипартитни уговори којим ће бити регулисана међусобна права и обавезе учесника у овом Пројекту.

Члан 9.

Правилник ступа на снагу даном доношења.

